

|  |  |
| --- | --- |
| **ΕΛΛΗΝΙΚΗ ΔΗΜΟΚΡΑΤΙΑ**  **ΥΠΟΥΡΓΕΙΟ ΠΕΡΙΒΑΛΛΟΝΤΟΣ ΚΑΙ ΕΝΕΡΓΕΙΑΣ**  **ΓΕΝΙΚΗ ΓΡΑΜΜΑΤΕΙΑ ΔΑΣΩΝ**  **ΓΕΝΙΚΗ ΔΙΕΥΘΥΝΣΗ ΔΑΣΩΝ ΚΑΙ ΔΑΣΙΚΟΥ ΠΕΡΙΒΑΛΛΟΝΤΟΣ** |  |

**ΑΠΟΦΑΣΗ**

Θέμα: «Ειδικότερες διαδικασίες, προϋποθέσεις και τεχνικές λεπτομέρειες εφαρμογής των διατάξεων για την διαδικασία ανάθεσης της υλοποίησης της διαχείρισης και της εκμετάλλευσης δημοσίων δασών ή διαχειριστικών μονάδων και τις κυρώσεις λόγω μη προσήκουσας εκτέλεσης της σύμβασης σύμφωνα με το άρθρο 21, 24 και 26 του ν. 5106/2024».

**Ο ΥΠΟΥΡΓΟΣ ΠΕΡΙΒΑΛΛΟΝΤΟΣ ΚΑΙ ΕΝΕΡΓΕΙΑΣ**

Έχοντας υπόψη:

1. Το άρθρο 90 του Κώδικα νομοθεσίας για την Κυβέρνηση και τα κυβερνητικά όργανα (π.δ. 63/2005, Α' 98), το οποίο διατηρήθηκε σε ισχύ με την περ. 22 του άρθρου 119 του ν. 4622/2019 (Α' 133).

2. Τον ν. 4622/2019 «Επιτελικό κράτος: Οργάνωση, λειτουργία και διαφάνεια της Κυβέρνησης, των κυβερνητικών οργάνων και της κεντρικής δημόσιας διοίκησης» (Α' 133).

3. Το ν.δ. 86/1969 «Δασικός Κώδιξ» (Α΄7)

4. Τον ν. 4423/2016 «Δασικές Συνεταιριστικές Οργανώσεις και άλλες διατάξεις» (Α΄182)

5. Τα άρθρα 21, 24, 26 και 32 παρ. 2 εδ. α΄ και 3 του ν. 5106/2024 «Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς: α) της διαχείρισης υδάτων, β) της διαχείρισης και προστασίας των δασών, γ) της αστικής ανθεκτικότητας και πολιτικής, δ) της καταπολέμησης της αυθαίρετης δόμησης, ε) της ενεργειακής ασφάλειας και άλλες επείγουσες διατάξεις» (Α' 63).

6. Το π.δ. 79/2023 «Διορισμός Υπουργών, Αναπληρωτών Υπουργών και Υφυπουργών» (Α' 131).

7. Το π.δ. 189/2009 «Καθορισμός και ανακατανομή αρμοδιοτήτων των Υπουργείων» (Α' 221), με το οποίο η Γενική Διεύθυνση Ανάπτυξης και Προστασίας Δασών και Φ.Π. μεταφέρεται στο Υπουργείο Περιβάλλοντος, Ενέργειας και Κλιματικής Αλλαγής.

8. Το π.δ. 132/2017 «Οργανισμός Υπουργείου Περιβάλλοντος και Ενέργειας (Υ.Π.ΕΝ.)» (Α' 160), όπως τροποποιήθηκε με το π.δ. 29/2022 (Α' 77).

9. Το π.δ. 70/2015 «Ανασύσταση των Υπουργείων Πολιτισμού και Αθλητισμού, Υποδομών, Μεταφορών και Δικτύων, Αγροτικής Ανάπτυξης και Τροφίμων. Ανασύσταση του Υπουργείου Ναυτιλίας και Αιγαίου και μετονομασία του σε Υπουργείο Ναυτιλίας και Νησιωτικής Πολιτικής. Μετονομασία του Υπουργείου Πολιτισμού, Παιδείας και Θρησκευμάτων σε Υπουργείο Παιδείας, Έρευνας και Θρησκευμάτων, του Υπουργείου Οικονομίας, Υποδομών, Ναυτιλίας και Τουρισμού σε Υπουργείο Οικονομίας, Ανάπτυξης και Τουρισμού και του Υπουργείου Παραγωγικής Ανασυγκρότησης, Περιβάλλοντος και Ενέργειας σε Υπουργείο Περιβάλλοντος και Ενέργειας. Μεταφορά Γενικής Γραμματείας Βιομηχανίας στο Υπουργείο Οικονομίας, Ανάπτυξης και Τουρισμού» (Α' 114), με το οποίο το Υπουργείο Παραγωγικής Ανασυγκρότησης, Περιβάλλοντος και Ενέργειας μετονομάζεται σε Υπουργείο Περιβάλλοντος και Ενέργειας.

10. Το π.δ. 81/2019 «Σύσταση, συγχώνευση, μετονομασία και κατάργηση Υπουργείων και καθορισμός των αρμοδιοτήτων τους - Μεταφορά υπηρεσιών και αρμοδιοτήτων μεταξύ Υπουργείων» (Α' 119).

11. Το π.δ. 6/2022 «Σύσταση μετονομασία Γενικών Γραμματειών, σύσταση Ειδικής Γραμματείας, μεταφορά υπηρεσιών και αρμοδιοτήτων» (Α' 17).

12. Το π.δ. 84/2019 «Σύσταση και κατάργηση Γενικών Γραμματειών και Ειδικών Γραμματειών / Ενιαίων Διοικητικών Τομέων Υπουργείων» (Α' 123).

13. Την υπό στοιχεία ΥΠΕΝ/ΥΠΡΓ/79859/5910/25.07.2023 κοινή απόφαση του Πρωθυπουργού και του Υπουργού Περιβάλλοντος και Ενέργειας «Διορισμός Γενικού Γραμματέα Δασών του Υπουργείου Περιβάλλοντος και Ενέργειας» (Υ.Ο.Δ.Δ. 745).

14. Την υπ΄αριθμ. 115963/6070 Υπουργική Απόφαση «Έγκριση του «Οδηγού Εφαρμογής Υποδείγματος για την Εκτίμηση της Αξίας Δασικής Γης στην Ελλάδα», για τον προσδιορισμό της αξίας δάσους, δασικής έκτασης και των εκτάσεων των περιπτώσεων α΄ και β΄ της παρ. 5 του άρθρου 3 του Ν. 998/1979, όπως ισχύει (Β΄2980)

15. Την υπό στοιχεία ΥΠΕΝ/ΔΟΙΚΔ/74135/6765/30.07.2020 απόφαση του Υπηρεσιακού Γραμματέα ΥΠΕΝ «Ορισμός Αναπληρωτή Προϊσταμένου Γενικής Διεύθυνσης Δασών και Δασικού Περιβάλλοντος» (ΑΔΑ: 6ΡΛ34653Π8-028).

16. Την υπό στοιχεία ΥΠΕΝ/ΔΔΔ/53724/85/12-6-2019 υπουργική απόφαση «Τήρηση του Μητρώου Δασικών Συνεταιριστικών Οργανώσεων και Δασεργατών κατ' εφαρμογή του ν. 4423/2016» (Β' 2398).

17. Την υπό στοιχεία ΥΠΕΝ/ΔΠΔΑ………………. εισήγηση της Γενικής Διεύθυνσης Οικονομικών Υπηρεσιών του Υπουργείου Περιβάλλοντος και Ενέργειας, σύμφωνα με τα οριζόμενα στην παρ. 5ε του άρθρου 24 του ν. 4270/2014 (Α' 143), όπως τροποποιήθηκε και ισχύει.

18. Το γεγονός ότι από την παρούσα δεν προκαλείται δαπάνη, στον κρατικό προϋπολογισμό.

**Αποφασίζουμε**

**Άρθρο 1**

**Σκοπός**

Σκοπός της παρούσας είναι ο καθορισμός των ειδικότερων διαδικασιών και των προϋποθέσεων εφαρμογής του άρθρου 21 του ν. 5106 2024 (Α’ 63), καθώς και των ειδικότερων διαδικασιών, των προϋποθέσεων και των τεχνικών λεπτομερειών εφαρμογής των άρθρων 24 και 26 του ιδίου νόμου.

**Άρθρο 2**

**Διαδικασία έκδοσης δημόσιας πρόσκλησης για την ανάθεση της διαχείρισης και της εκμετάλλευσης δημοσίων δασών ή διαχειριστικών μονάδων**

1. Η ανάθεση της υλοποίησης της διαχείρισης και της εκμετάλλευσης δημοσίων δασών ή διαχειριστικών μονάδων δύναται να διενεργείται κατόπιν δημόσιας πρόσκλησης του Υπουργού Περιβάλλοντος και Ενέργειας, σύμφωνα με το άρθρο 21 του ν. 5106/2024. Τα δάση ή οι διαχειριστικές μονάδες μπορεί να ανατίθενται κατά μόνας ή από κοινού.

2. Η πρόσκληση εκδίδεται μετά από αιτιολογημένη πρόταση της Γενικής Διεύθυνσης Δασών και Δασικού Περιβάλλοντος (ΓΔΔΔΠ) σχετικά με τα δάση ή τις διαχειριστικές μονάδες που επιλέγονται να ανατεθούν με τις διαδικασίες του ν. 5106/2024, κατόπιν εισήγησης από τις αρμόδιες περιφερειακές Δασικές Υπηρεσίες.

3. Στην περίπτωση ανάθεσης από κοινού δασών ή διαχειριστικών μονάδων, ο συνδυασμός γίνεται από την ΓΔΔΔΠ, λαμβάνοντας υπόψιν τις εισηγήσεις των περιφερειακών Δασικών Υπηρεσιών.

4. Τα δάση ή διαχειριστικές μονάδες που πρόκειται να ανατεθούν με τις διαδικασίες του ν. 5106/2024 επιλέγονται εγκαίρως, πριν την ανακοίνωση του ετήσιου Προγράμματος Εκμετάλλευσης του άρθρου 117 του ΔΚ στους ΔΑΣΕ, σύμφωνα με το άρθρο 1 του π.δ. 126/1986 (ΦΕΚ Α΄ 44).

5. Η πρόσκληση δημοσιεύεται στο Πρόγραμμα ΔΙΑΥΓΕΙΑ και στην ιστοσελίδα του Υπουργείου Περιβάλλοντος και Ενέργειας.

**Άρθρο 3**

**Κριτήρια αξιολόγησης δασών** **ή διαχειριστικών μονάδων**

**και συνδυασμού αυτών**

1. Η εισήγηση των περιφερειακών Δασικών Υπηρεσιών περιλαμβάνει την αξιολόγηση των δασών ή των διαχειριστικών μονάδων, με την ανάλυση των κριτηρίων να πραγματοποιείται σε επίπεδο διαχειριστικής μονάδας (συστάδα, τμήμα). Συγκεκριμένα, λαμβάνονται υπόψη η τοπογραφία, η πρόσβαση, οι περιβαλλοντικοί περιορισμοί, οι κλιματικές συνθήκες, η δασική σύνθεση και η έκταση. Τα παραπάνω κριτήρια και η ανάλυσή τους για την εκτίμηση του Συντελεστή Δυσκολίας Διαχείρισης περιλαμβάνονται στο ΠΑΡΑΡΤΗΜΑ Α της παρούσας απόφασης.

2. Η συνολική αξιολόγηση δάσους / δασικού συμπλέγματος γίνεται από την ΓΔΔΔΠ ως μέσος όρος της αξιολόγησης των διαχειριστικών μονάδων για κάθε ένα από τα επιμέρους κριτήρια της αξιολόγησης.

3. Ο συνδυασμός των δασών ή των διαχειριστικών μονάδων γίνεται από την ΓΔΔΔΠ και στηρίζεται ιδίως στην παραγωγική ικανότητα αυτών, τον βαθμό δυσκολίας της απόληψης, την απόσταση που τα χωρίζει, την πιθανότητα εκδήλωσης επικίνδυνης πυρκαγιάς και το έτος λήξης της διάρκειας των οικείων διαχειριστικών μελετών. Λαμβάνονται ομοίως υπόψη η διαχειριστική μελέτη του κάθε δάσους, οι αντιπυρικές μελέτες καθώς και οι εισηγήσεις των περιφερειακών Δασικών Υπηρεσιών. Τα κριτήρια και η ανάλυσή τους για τον συνδυασμό δασών καθώς και η μεθοδολογία συνδυασμού περιλαμβάνονται στο ΠΑΡΑΡΤΗΜΑ Β της παρούσας απόφασης.

**Άρθρο 4**

**Περιεχόμενο πρόσκλησης**

1. Στην πρόσκληση ορίζονται ιδίως:

α) τα συγκεκριμένα δημόσια δάση ή διαχειριστικές μονάδες, ή ο συνδυασμός αυτών που διατίθενται προς διαχείριση και εκμετάλλευση, σύμφωνα με τις οικείες εγκεκριμένες διαχειριστικές μελέτες,

β) οι ποσότητες και τα είδη βιομάζας που επιτρέπεται κατ’ ανώτατο όριο να αποληφθούν σύμφωνα με τις οικείες εγκεκριμένες διαχειριστικές μελέτες,

γ) οι εργασίες συντήρησης, καθαρισμού και βελτίωσης των δασών, τα είδη, οι ποσότητες βιομάζας που θα αποληφθούν με αυτές και οι σχετικές εργασίες, καθώς και ο χρονικός προγραμματισμός υλοποίησης αυτών των εργασιών, σύμφωνα με τις εγκεκριμένες σχετικές μελέτες και τις εισηγήσεις των αρμοδίων περιφερειακών Δασικών Υπηρεσιών,

δ) το ελάχιστο και το ανώτατο ποσοστό βιομάζας προς απόληψη που οφείλει ο ενδιαφερόμενος να λάβει υποχρεωτικά υπόψη του κατά την υποβολή της προσφοράς του, καθώς και το συντομότερο και το απώτατο χρονικό όριο για την εκτέλεση των εργασιών συντήρησης, καθαρισμού και βελτίωσης των δασών που οφείλει ο ενδιαφερόμενος να λάβει υποχρεωτικά υπόψη του κατά την υποβολή της προσφοράς του,

ε) τον τρόπο υπολογισμού του ύψους της επιδότησης της βιομάζας που απολαμβάνεται ανά είδος και κατά περίπτωση,

στ) το ελάχιστο ποσοστό της αξίας των τιμολογίων πώλησης, άνευ Φόρου Προστιθέμενης Αξίας, της αποληπτόμενης βιομάζας, το οποίο αποδίδεται στον Ειδικό Φορέα Δασών του Πράσινου Ταμείου,

στ) η αξία της σύμβασης, η οποία υπολογίζεται βάσει της αξίας παραγωγής του ξύλου (Vw), σύμφωνα με την υπ’ αριθμ. 115963/6070/2014 Υπουργική Απόφαση «Έγκριση του «Οδηγού Εφαρμογής Υποδείγματος για την Εκτίμηση της Αξίας Δασικής Γης στην Ελλάδα», για τον προσδιορισμό της αξίας δάσους, δασικής έκτασης και των εκτάσεων των περιπτώσεων α΄ και β΄ της παρ. 5 του άρθρου 3 του Ν. 998/1979, όπως ισχύει» (Β΄2980),

ζ) τα στοιχεία επικοινωνίας της αρμόδιας υπηρεσίας για τη διεξαγωγή του διαγωνισμού,

η) η ηλεκτρονική διεύθυνση υποβολής των αιτήσεων συμμετοχής, των δικαιολογητικών συμμετοχής, των τεχνικών εκθέσεων και των προσφορών,

θ) η ημερομηνία και ώρα αποσφράγισης των Φακέλων Δικαιολογητικών Συμμετοχής, των Τεχνικών Εκθέσεων και των Οικονομικών Προσφορών,

ι) οι υποχρεώσεις του αναδόχου, και ιδίως:

- ότι σε περίπτωση έκτακτης ανάγκης, όπως για παράδειγμα δασικής πυρκαϊάς ή άλλης φυσικής καταστροφής, οφείλει να αντιδράσει αμελλητί, σύμφωνα με τις οδηγίες των αρμόδιων δασικών υπηρεσιών,

- ότι οι υλοτομικές κλπ. εργασίες πρέπει να εκτελούνται αποκλειστικά από μέλη των ΔΑ.Σ.Ε. εγγεγραμμένα στο Μητρώο Δασικών Συνεταιριστικών Οργανώσεων και Δασεργατών (ΜΗ.ΔΑ.Σ.Ο.), αποκλειομένης της ανάθεσης μέρους των εργασιών σε τρίτους,

- ότι οφείλει να συνεργάζεται και να τηρεί τις δασοτεχνικές οδηγίες της αρμόδιας Δασικής Υπηρεσίας καθώς και τα αναγκαία μέτρα υγείας και ασφάλειας, σύμφωνα με τις κείμενες διατάξεις,

- ότι οφείλει να εκτελεί εργασίες συντήρησης που αποβλέπουν στην προστασία του δάσους / δασικού συμπλέγματος καθ’ όλη τη διάρκεια της ανάθεσης, σύμφωνα με τις οδηγίες των αρμόδιων Δασικών Υπηρεσιών.

**Άρθρο 5**

**Δικαίωμα συμμετοχής – Λόγοι αποκλεισμού**

1. Δικαίωμα συμμετοχής στη διαδικασία ανάθεσης της υλοποίησης της διαχείρισης και εκμετάλλευσης δημοσίων δασών ή διαχειριστικών μονάδων έχουν οι εγγεγραμμένοι στο ΜΗ.ΔΑ.Σ.Ο. Δασικοί Συνεταιρισμοί Εργασίας (ΔΑ.Σ.Ε.), που πληρούν τις προϋποθέσεις της παρ. 2 του άρθρου 20 του ν. 5106/2024, και τα εγγεγραμμένα στο Μητρώο Υ.Σ.Σχη. Υβριδικά Συνεργατικά Σχήματα (Υ.Σ.Σχη.), που πληρούν τις προϋποθέσεις των παρ. 2 έως 7 του άρθρου 20 του ιδίου νόμου.

2. Αποκλείονται από τη συμμετοχή στη διαδικασία ανάθεσης οι ΔΑ.Σ.Ε. οι οποίοι

α) έχουν κηρυχθεί με απόφαση του αρμοδίου οργάνου έκπτωτοι και έχουν αποκλειστεί από την εκμετάλλευση δημοσίων δασών τα τρία (3) τελευταία έτη πριν τη δημοσίευση της πρόσκλησης,

β) τελούν υπό πτώχευση ή έχουν υπαχθεί σε διαδικασία εκκαθάρισης, σύμφωνα με τα άρθρα 32 και 34 του ν. 4423/2016 (Α΄ 182),

γ) έχουν αθετήσει τις υποχρεώσεις τους αναφορικά με την καταβολή φόρων ή εισφορών κοινωνικής ασφάλισης, κύριας και επικουρικής, και αυτό έχει διαπιστωθεί με δικαστική απόφαση ή διοικητική πράξη με τελεσίδικη και δεσμευτική ισχύ αντίστοιχα. Ο λόγος αποκλεισμού δεν ισχύει αν οι ΔΑ.Σ.Ε. έχουν εκπληρώσει τις υποχρεώσεις τους, είτε καταβάλλοντας τους φόρους ή τις εισφορές κοινωνικής ασφάλισης που οφείλουν, συμπεριλαμβανομένων των τόκων, προσαυξήσεων και προστίμων, είτε υπαγόμενοι σε δεσμευτικό διακανονισμό για την καταβολή τους.

3. Αποκλείεται από τη διαδικασία ανάθεσης ΔΑ.Σ.Ε., μέλος του Διοικητικού Συμβουλίου του οποίου έχει καταδικαστεί αμετάκλητα για κακούργημα ή εκ δόλου πλημμέλημα για παραβάσεις της δασικής νομοθεσίας.

4. Αποκλείονται από τη συμμετοχή στη διαδικασία ανάθεσης τα Υ.Σ.Σχη. α) μέλος των οποίων ή και το ίδιο έχει κηρυχθεί με απόφαση του αρμοδίου οργάνου έκπτωτο και έχει αποκλειστεί από την εκμετάλλευση δημοσίων δασών τα τρία (3) τελευταία έτη πριν από τη δημοσίευση της πρόσκλησης, β) μέλος των οποίων εμπίπτει σε μια από τις παρακάτω περιπτώσεις: βα) τελεί υπό πτώχευση ή έχει υπαχθεί σε διαδικασία ειδικής εκκαθάρισης ή τελεί υπό αναγκαστική διαχείριση από εκκαθαριστή ή από δικαστήριο ή έχει υπαχθεί σε διαδικασία πτωχευτικού συμβιβασμού ή έχει αναστείλει τις επιχειρηματικές του δραστηριότητες ή έχει ενταχθεί σε διαδικασία εξυγίανσης και δεν τηρεί τους όρους αυτής, ββ) έχει αθετήσει τις υποχρεώσεις του αναφορικά με την καταβολή φόρων ή εισφορών κοινωνικής ασφάλισης, κύριας και επικουρικής, και αυτό έχει διαπιστωθεί με δικαστική απόφαση ή διοικητική πράξη με τελεσίδικη και δεσμευτική ισχύ, αντίστοιχα. Ο λόγος αποκλεισμού δεν ισχύει εφόσον το μέλος εκπληρώσει τις υποχρεώσεις του, είτε καταβάλλοντας τους φόρους ή τις εισφορές κοινωνικής ασφάλισης που οφείλει, συμπεριλαμβανομένων των τόκων, προσαυξήσεων και προστίμων, είτε υπαγόμενο σε δεσμευτικό διακανονισμό για την καταβολή τους, βγ) έχειν εκδοθεί σε βάρος του μέσα σε χρονικό διάστημα δύο (2) ετών πριν από τη ημερομηνία δημοσίευσης της πρόσκλησης από τα αρμόδια ελεγκτικά όργανα της Επιθεώρησης Εργασίας πράξεις επιβολής προστίμου για παραβάσεις της εργατικής νομοθεσίας που χαρακτηρίζονται, σύμφωνα με την υπ’ αρ. 80016/31.8.2022 απόφαση της Υπουργού Εργασίας, Κοινωνικής Ασφάλισης και Κοινωνικών Υποθέσεων (Β΄ 4629), όπως εκάστοτε ισχύει, ως «υψηλής» ή «πολύ υψηλής» σοβαρότητας.

5. Αποκλείονται από τη συμμετοχή στη διαδικασία ανάθεσης τα Υ.Σ.Σχη. στα οποία συμμετέχουν α) Ρώσοι υπήκοοι ή φυσικά ή νομικά πρόσωπα, οντότητες ή φορείς που έχουν την έδρα τους στη Ρωσία, β) νομικά πρόσωπα, οντότητες ή φορείς των οποίων τα δικαιώματα ιδιοκτησίας κατέχουν, άμεσα ή έμμεσα, σε ποσοστό άνω του πενήντα τοις εκατό (50%) οντότητες της περ. α), γ) φυσικά ή νομικά πρόσωπα, οντότητες ή φορείς που ενεργούν εξ ονόματος ή κατ’ εντολή οντότητας ή φορέα των περ. α) και β).

6. Αποκλείεται από τη συμμετοχή στη διαδικασία ανάθεσης τα Υ.Σ.Σχη., μέλος του διοικητικού, διευθυντικού ή εποπτικού οργάνου των μερών των οποίων έχει καταδικαστεί αμετάκλητα για κακούργημα ή εκ δόλου πλημμέλημα για παραβάσεις της δασικής νομοθεσίας. Η υποχρέωση αποκλεισμού εφαρμόζεται και όταν το πρόσωπο σε βάρος του οποίου εκδόθηκε αμετάκλητη καταδικαστική απόφαση έχει εξουσία εκπροσώπησης, λήψης αποφάσεων ή άσκησης ελέγχου στο Υ.Σ.Σχη. Η υποχρέωση του προηγούμενου εδαφίου αφορά α) στις εταιρείες περιορισμένης ευθύνης, στις ιδιωτικές κεφαλαιουχικές εταιρείες, στις προσωπικές εταιρείες (ομόρρυθμες και ετερόρρυθμες) και στους διαχειριστές τους, β) στις ανώνυμες εταιρείες, τον διευθύνοντα σύμβουλο, τα μέλη του Διοικητικού Συμβουλίου, καθώς και τα πρόσωπα στα οποία με απόφαση του Διοικητικού Συμβουλίου έχει ανατεθεί το σύνολο της διαχείρισης και εκπροσώπησης της εταιρείας, γ) στους συνεταιρισμούς, τα μέλη του Διοικητικού Συμβουλίου, και δ) στις υπόλοιπες περιπτώσεις νομικών προσώπων και τον κατά περίπτωση νόμιμο εκπρόσωπο.

**Άρθρο 6**

**Περιεχόμενο και τρόπος υποβολής της προσφοράς**

1. Οι προσφορές υποβάλλονται από τους ενδιαφερόμενους ηλεκτρονικά, στην ελληνική γλώσσα, στην ηλεκτρονική διεύθυνση το αργότερο μέχρι την ημέρα και ώρα που ορίζει η πρόσκληση του άρθρου 2 της παρούσας.

2.Οι ενδιαφερόμενοι υποβάλλουν τις προσφορές τους ως εξής:

i) έναν φάκελο με την ένδειξη «Δικαιολογητικά Συμμετοχής», στον οποίο περιλαμβάνονται τα δικαιολογητικά του άρθρου 7 της παρούσας

ii) έναν φάκελο με την ένδειξη «Τεχνική Έκθεση», στον οποίο περιλαμβάνονται τα δικαιολογητικά του άρθρου 8 της παρούσας

iii) ένα φάκελο με την ένδειξη «Προσφορά», με το περιεχόμενο του άρθρου 9 της παρούσας.

**Άρθρο 7**

**Δικαιολογητικά συμμετοχής**

1. Οι ενδιαφερόμενοι φορείς υποβάλλουν τα παρακάτω δικαιολογητικά με τον τρόπο που ορίζει η πρόσκληση του άρθρου 2 της παρούσας:

i) Αίτηση συμμετοχής υπογεγραμμένη από τον νόμιμο εκπρόσωπο του ενδιαφερόμενου, η οποία υπέχει θέση υπεύθυνης δήλωσης του ν. 1599/1986 (Α΄ 75), με την οποία βεβαιώνει ότι αποδέχεται ανεπιφύλακτα τους όρους της πρόσκλησης.

ii) Το καταστατικό του Υ.Σ.Σχη.

iii) Βεβαίωση εγγραφής και επικαιροποίησης στοιχείων στο Μητρώο Υ.Σ.Σχη. του άρθρου 20 του ν. 5106/2024 (Α’ 63)

iv) Εγγυητική Επιστολή Συμμετοχής το ύψος της οποίας προσδιορίζεται σε ποσοστό τέσσερα τοις εκατό (4%) επί της προϋπολογιζόμενης αξίας της σύμβασης, όπως αυτή ορίζεται στην πρόσκληση του άρθρου 2 της παρούσας και διάρκειας τουλάχιστον δώδεκα (12) μηνών. Η Εγγυητική Επιστολή Συμμετοχής δύναται να εκδίδεται από πιστωτικά ιδρύματα ή χρηματοδοτικά ιδρύματα ή ασφαλιστικές επιχειρήσεις κατά την έννοια των περιπτώσεων β΄ και γ΄ της παρ. 1 του άρθρου 14 του ν. 4364/ 2016 (Α΄13), που λειτουργούν νόμιμα στα κράτη - μέλη της Ένωσης ή του Ευρωπαϊκού Οικονομικού Χώρου ή στα κράτη-μέρη της ΣΔΣ και έχουν, σύμφωνα με τις ισχύουσες διατάξεις, το δικαίωμα αυτό ή να παρέχεται με γραμμάτιο του Ταμείου Παρακαταθηκών και Δανείων με παρακατάθεση σε αυτό του αντίστοιχου χρηματικού ποσού.

v) Ενιαίο Πιστοποιητικό Δικαστικής Φερεγγυότητας από το αρμόδιο Πρωτοδικείο, από το οποίο προκύπτει ότι δεν τελούν υπό πτώχευση, πτωχευτικό συμβιβασμό ή υπό αναγκαστική διαχείριση ή δικαστική εκκαθάριση ή ότι δεν έχουν υπαχθεί σε διαδικασία εξυγίανσης. Για τις ΙΚΕ προσκομίζεται επιπλέον και πιστοποιητικό του Γ.Ε.Μ.Η. περί μη έκδοσης απόφασης λύσης ή κατάθεσης αίτησης λύσης του νομικού προσώπου, ενώ για τις ΕΠΕ προσκομίζεται επιπλέον πιστοποιητικό μεταβολών. Η υποχρέωση προσκόμισης του ως άνω πιστοποιητικού αφορά τους Δ.Α.ΣΕ. και τα μέλη του Υ.Σ.Σχη. Το ανωτέρω πιστοποιητικό θα πρέπει να έχει εκδοθεί έως τρεις (3) μήνες πριν από την υποβολή του.

vi) Πιστοποιητικό του Γ.Ε.Μ.Η., από το οποίο προκύπτει ότι το νομικό πρόσωπο δεν έχει λυθεί και τεθεί υπό εκκαθάριση με απόφαση των εταίρων.

vii) Αποδεικτικό φορολογικής ενημερότητας. Η υποχρέωση προσκόμισης του πιστοποιητικού αφορά τους Δ.Α.ΣΕ. και τα μέλη του Υ.Σ.Σχη

viii) Αποδεικτικό ασφαλιστικής ενημερότητας. Η υποχρέωση προσκόμισης του πιστοποιητικού αφορά τους Δ.Α.Σ.Ε. και τα μέλη του Υ.Σ.Σχη.

ix) Απόσπασμα ποινικού μητρώου, από το οποίο προκύπτει ότι δεν συντρέχουν οι λόγοι αποκλεισμού του άρθρου 4 της παρούσας, το οποίο θα πρέπει να έχει εκδοθεί έως τρεις (3) μήνες πριν από την υποβολή του. Η υποχρέωση προσκόμισης του ως άνω αποσπάσματος αφορά στα μέλη του Διοικητικού Συμβουλίου του ΔΑ.Σ.Ε και στα μέλη του διοικητικού, διευθυντικού ή εποπτικού οργάνου του νομικού προσώπου που συμμετέχει στο Υ.Σ.Σχη., και τα οποία έχουν εξουσία εκπροσώπησης, λήψης αποφάσεων ή ελέγχου.

x) Βεβαίωση της Επιθεώρησης Εργασίας ότι δεν έχει εκδοθεί σε βάρος του μέσα σε χρονικό διάστημα δύο (2) ετών πριν από τη ημερομηνία δημοσίευσης της πρόσκλησης από τα αρμόδια ελεγκτικά όργανα της υπηρεσίας αυτής πράξεις επιβολής προστίμου για παραβάσεις της εργατικής νομοθεσίας που χαρακτηρίζονται, σύμφωνα με την υπ’ αρ. 80016/31.8.2022 απόφαση της Υπουργού Εργασίας, Κοινωνικής Ασφάλισης και Κοινωνικών Υποθέσεων (Β΄ 4629), όπως εκάστοτε ισχύει, ως «υψηλής» ή «πολύ υψηλής» σοβαρότητας.

2. Εκτός των δικαιολογητικών της παραγράφου 1 του παρόντος άρθρου, τα φυσικά ή νομικά πρόσωπα που συμμετέχουν στο Υ.Σ.Σχη., εξαιρουμένων των ΔΑ.Σ.Ε. υποβάλλουν:

i) Βεβαίωση εγγραφής στο Γ.Ε.ΜΗ., από την οποία προκύπτει η ημερομηνία εγγραφής του σε αυτό.

ii) Βεβαίωση με τα Στοιχεία Μητρώου Επιχείρησης από την Ανεξάρτητη Αρχή Δημοσίων Εσόδων, όπου εμφαίνεται ο ΚΑΔ τους.

iii) Ισολογισμούς ή οικονομικές καταστάσεις των τελευταίων τριών (3) ετών πριν την δημοσίευση της πρόσκλησης, από τις οποίες προκύπτει ο γενικός ετήσιος κύκλος εργασιών τους και ο ειδικός ετήσιος κύκλος εργασιών τους που αφορά στη μεταποίηση ξυλείας και προϊόντων αυτής. Σε περίπτωση κατά την οποία ο όρος του κύκλου εργασιών και του ειδικού κύκλου εργασιών σύμφωνα με το άρθρο 20 παρ. 3 γ) του ν. 5106/2024 πληρούται αθροιστικά από περισσότερα του ενός μέλη ενώσεων ή κοινοπρακτικών σχημάτων προσκομίζονται οι ισολογισμοί ή οι οικονομικές καταστάσεις των τελευταίων τριών (3) ετών των εν λόγω μελών.

iv) Σε περίπτωση που τα μέλη του ΥΣ.Σχη. έχουν ως κύριο αντικείμενο δραστηριότητας τη μεταποίηση ξυλείας και προϊόντων αυτής, άδεια λειτουργίας ή γνωστοποίηση λειτουργίας.

v) Σε περίπτωση που τα μέλη του ΥΣ.Σχη. διαθέτουν μονάδες ηλεκτροπαραγωγής ή συμπαραγωγής με χρήση βιομάζας, αποδεικτικό χορήγησης οριστικής προσφοράς σύνδεσης από τον Διαχειριστή του Δικτύου (ΔΕΔΔΗΕ) ή τον Διαχειριστή του Συστήματος (ΑΔΜΗΕ), που έχει εκδοθεί πριν τη δημοσίευση της πρόσκλησης του άρθρου 2 της παρούσας.

vi) Υπεύθυνη δήλωση του νομίμου εκπροσώπου του φορέα, με την οποία βεβαιώνεται ότι δεν συμμετέχει σε άλλο Υ.Σ.Σχη.

Όσα από τα προαναφερθέντα δικαιολογητικά βρίσκονται ήδη στην κατοχή της Υπηρεσίας και ισχύουν δεν χρειάζεται να κατατεθούν εκ νέου.

3. Εκτός των δικαιολογητικών της παραγράφου 1 του παρόντος άρθρου, εξαιρουμένων των υπό στ. (ii) και (iii), τα οποία αφορούν μόνο σε Υ.Σ.Σχη., οι ΔΑ.Σ.Ε. υποβάλλουν:

i) Πιστοποιητικό εγγραφής στο Μητρώο Δασικών Συνεταιριστικών Οργανώσεων και Δασεργατών (ΜΗ.ΔΑ.Σ.Ο), το οποίο έχει εκδοθεί έως τριάντα (30) ημέρες πριν την υποβολή του.

ii) Υπεύθυνη δήλωση του νομίμου εκπροσώπου του ΔΑ.Σ.Ε., με την οποία βεβαιώνεται ότι ο ΔΑ.Σ.Ε δεν έχει κηρυχθεί έκπτωτος και δεν έχει αποκλειστεί από την εκμετάλλευση δημοσίων δασών τα τρία (3) τελευταία έτη πριν τη δημοσίευση της πρόσκλησης.

iii) Υπεύθυνη δήλωση του νομίμου εκπροσώπου του ΔΑ.Σ.Ε., με την οποία βεβαιώνεται ότι δεν συμμετέχει σε άλλο Υ.Σ.Σχη.

4. Σε περίπτωση που οι υποψήφιοι φορείς προτίθενται να συνεργαστούν με Κοινωνική Συνεταιριστική Επιχείρηση του άρθρου 14 του ν. 4430/2016 (Α΄205) για την ανάθεση της εκτέλεσης τμήματος της σύμβασης προσκομίζονται επιπλέον:

i) Συμφωνητικό συνεργασίας στο οποίο αναφέρονται οι επιμέρους εργασίες/τμήμα της σύμβασης που θα εκτελεστούν από την Κοινωνική Συνεταιριστική Επιχείρηση, σύμφωνα με τον καταστατικό σκοπό της τελευταίας.

ii). Καταστατικό της Κοινωνικής Συνεταιριστικής Επιχείρησης.

iii) Βεβαίωση εγγραφής στο Μητρώο του άρθρου 4 του ν. 4430/2016 (Α’ 205).

**Άρθρο 8**

**Τεχνική Έκθεση**

1. Στα απαιτούμενα δικαιολογητικά συμμετοχής περιλαμβάνεται Τεχνική Έκθεση, υπογεγραμμένη και από τον Δασολόγο του Υ.Σ.Σχη., για την τεκμηρίωση της υλικοτεχνικής επάρκειας των ενδιαφερόμενων για την προσήκουσα εκτέλεση των περιλαμβανόμενων στην πρόσκληση εργασιών, σύμφωνα με την Προσφορά τους.

2. Στην Τεχνική Έκθεση, στην οποία οι ενδιαφερόμενοι υποχρεούνται να περιλάβουν κατ’ ελάχιστο τον αριθμό των Δασεργατών μελών του ΔΑ.Σ.Ε. που προτίθενται να χρησιμοποιήσουν για την εκτέλεση των εργασιών, καθώς και αναλυτική κατάσταση των μηχανημάτων που θα χρησιμοποιήσουν, στην οποία θα αναφέρονται τουλάχιστον το είδος και ο τύπος μηχανήματος (π.χ., φορτηγό, εκσκαφέας, κ.α.), o κατασκευαστής και το μοντέλο, το έτος κατασκευής και θέσης σε λειτουργία, το ιδιοκτησιακό καθεστώς (π.χ., εισφορά από ΔΑ.Σ.Ε., μίσθωση) και σε περίπτωση μίσθωσης η διάρκειά της, ο ιδιοκτήτης και ο χειριστής του μηχανήματος. Αναλύονται επίσης ο χρονικός προγραμματισμός και ο τρόπος εκτέλεσης των εργασιών και κάθε άλλο στοιχείο που θα περιλαμβάνεται στην Πρόσκληση του άρθρου 2 της παρούσας.

3. Το περιεχόμενο της Τεχνικής Έκθεσης πρέπει να αποδεικνύεται από αντίστοιχα προσκομιζόμενα δικαιολογητικά.

**Άρθρο 9**

**Προσφορά**

1. Στην προσφορά των ενδιαφερόμενων περιλαμβάνονται:

α) το ποσοστό % απόληψης βιομάζας, η οποία περιλαμβάνει:

α1) Δασικά υπολείμματα από τις καρπώσεις, ενδιάμεσες αραιώσεις και τους λοιπούς δασοκομικούς χειρισμούς που εφαρμόζονται για τον καθαρισμό των δασών, σύμφωνα με τα προβλεπόμενα στην εγκεκριμένη διαχειριστική μελέτη και

α2) Ποσότητες βιομάζας για το καθαρισμό των δασών σύμφωνα με την εγκεκριμένη μελέτη αντιπυρικής προστασίας ή τις εισηγήσεις των αρμόδιων περιφερειακών δασικών υπηρεσιών,

β) το χρονικό διάστημα υλοποίησης των δασοκομικών εργασιών συντήρησης, βελτίωσης και καθαρισμού του δάσους, το οποίο δεν μπορεί να είναι μικρότερο ή μεγαλύτερο από τα αντίστοιχα οριζόμενα στην Πρόσκληση του άρθρου 2 της παρούσας.

γ) ποσοστό % επί των τιμολογίων που αποδίδεται στον Ειδικό Φορέα Δασών του Πράσινου Ταμείου, το οποίο δεν μπορεί να είναι μικρότερο από το οριζόμενο στην Πρόσκληση του άρθρου 2 της παρούσας.

2. Τα ποσοστά αναγράφονται ολογράφως και αριθμητικώς, σε περίπτωση δε ασυμφωνίας ισχύει η ολόγραφη αναφορά.

3. Η προσφορά δηλώνεται ότι ισχύει τουλάχιστον έξι (6) μήνες, περίοδος που αρχίζει την επόμενη της ημερομηνίας λήξης της προθεσμίας υποβολής προσφορών. Προσφορά που ορίζει μικρότερο χρόνο ισχύος απορρίπτεται ως απαράδεκτη.

**Άρθρο 10**

**Επιτροπή Διενέργειας του Διαγωνισμού**

1. Με απόφαση του Γενικού Γραμματέα Δασών, που δημοσιεύεται στο Πρόγραμμα ΔΙΑΥΓΕΙΑ, συγκροτείται Επιτροπή Διενέργειας Διαγωνισμού για κάθε διαδικασία που διεξάγεται για την, σύμφωνα με την διάταξη του άρθρου 21 παρ. 1 του ν. 5106/2024, ανάθεση της υλοποίησης της διαχείρισης και της εκμετάλλευσης δημοσίων δασών ή διαχειριστικών μονάδων. Η Επιτροπή αποτελείται από τρία (3) τακτικά μέλη και ισάριθμα αναπληρωματικά. Με την ίδια απόφαση ορίζεται ο Πρόεδρος της Επιτροπής.

2. Εάν η ανάθεση αφορά σε δάση ή διαχειριστικές μονάδες κατά μόνας, στην Επιτροπή συμμετέχουν, με τα αναπληρωματικά τους μέλη, ένας Δασολόγος/Δασοπόνος, υπάλληλος της οικείας Διεύθυνσης Συντονισμού και Επιθεώρησης Δασών, ένας Δασολόγος/Δασοπόνος της οικείας Διεύθυνσης Δασών και ένας υπάλληλος του οικείου Δασαρχείου στην αρμοδιότητα του οποίου υπάγεται το δάσος ή η διαχειριστική μονάδα που περιλαμβάνει η πρόσκληση του άρθρου 2 της παρούσας.

3. Εάν η ανάθεση αφορά σε συνδυασμό δασών ή διαχειριστικών μονάδων, στην Επιτροπή συμμετέχουν, με τα αναπληρωματικά τους μέλη, ένας Δασολόγος/Δασοπόνος, υπάλληλος της Γενικής Διεύθυνσης Δασών και Δασικού Περιβάλλοντος, και από ένας Δασολόγος/Δασοπόνος της Διεύθυνσης Δασών εντός της οποίας βρίσκεται κάθε δάσος ή διαχειριστική μονάδα που περιλαμβάνει η πρόσκληση του άρθρου 2 της παρούσας.

4. Έδρα της Επιτροπής της παρ. 2 του παρόντος άρθρου ορίζονται οι εγκαταστάσεις της κατά τόπους αρμόδιας Διεύθυνση Συντονισμού και Επιθεώρησης Δασών, και της Επιτροπής της παρ. 3 του παρόντος άρθρου ορίζονται οι εγκαταστάσεις του Υπουργείου Περιβάλλοντος και Ενέργειας. Η επιτροπή μπορεί να συνεδριάζει και διαδικτυακά.

**Άρθρο 11**

**Κωλύματα των μελών της Επιτροπής**

1. Τα μέλη της Επιτροπής Διενέργειας Διαγωνισμού οφείλουν να απέχουν από κάθε ενέργεια που συνιστά συμμετοχή σε λήψη απόφασης ή διατύπωση γνώμης ή πρότασης εφόσον:

α) η ικανοποίηση προσωπικού συμφέροντός τους συνδέεται με την έκβαση της διαδικασίας ανάθεσης ή

β) είναι σύζυγοι ή συγγενείς εξ αίματος ή εξ αγχιστείας, κατ` ευθεία μεν γραμμή απεριορίστως εκ πλαγίου δε έως και τετάρτου βαθμού, με κάποιον από τους συμμετέχοντες στην διαδικασία ανάθεσης ή

γ) έχουν ιδιαίτερο δεσμό ή ιδιάζουσα σχέση ή εχθρότητα με έναν από τους συμμετέχοντες στην διαδικασία ανάθεσης. Τα μέλη της Επιτροπής οφείλουν να απέχουν επίσης από την άσκηση των καθηκόντων τους σε ενέργεια στην οποία έχουν αναμειχθεί με την ιδιότητα του πληρεξουσίου ή αντιπροσώπου.

2. Η διαπίστωση της συνδρομής των κωλυμάτων και η εξαίρεση των μελών γίνεται κατά τη διαδικασία των επόμενων παραγράφων.

3. Μέλος το οποίο κρίνει ότι συντρέχει στο πρόσωπο του λόγος που επιβάλλει την αποχή του, οφείλει να το δηλώσει αμέσως στον Πρόεδρο και να απέχει από οποιαδήποτε ενέργεια. Στις περιπτώσεις αυτές ο Πρόεδρος αποφαίνεται το ταχύτερο δυνατόν.

4. Αίτηση εξαίρεσης μέλους της Επιτροπής μπορούν να υποβάλλουν οι συμμετέχοντες στην διαδικασία σε όλα τα στάδιά της. Η αίτηση υποβάλλεται στον Πρόεδρο που την κρίνει κατά τα οριζόμενα στην τελευταία περίοδο της προηγούμενης παραγράφου.

**Άρθρο 12**

**Συνεδριάσεις της Επιτροπής**

1. Η Επιτροπή Διενέργειας Διαγωνισμού συνεδριάζει μετά από γραπτή πρόσκληση του Προέδρου της.

2. Οι αποφάσεις της Επιτροπής Διενέργειας Διαγωνισμού λαμβάνονται με την απόλυτη πλειοψηφία των μελών που συμμετέχουν. Η γνώμη της μειοψηφίας καθώς και το όνομα του μέλους που μειοψήφησε μνημονεύονται στην απόφαση.

3. Η ψηφοφορία είναι φανερή.

4. Εάν διατυπώνονται περισσότερες από δύο γνώμες και δεν μπορεί να ληφθεί απόφαση, η ψηφοφορία επαναλαμβάνεται έως ότου σχηματισθεί απόλυτη πλειοψηφία με την υποχρεωτική προσχώρηση εκείνου που διατυπώνει την ασθενέστερη γνώμη στην επικρατέστερη.

**Άρθρο 13**

**Ανάθεση της υλοποίησης της διαχείρισης και της εκμετάλλευσης**

**δημοσίων δασών ή διαχειριστικών μονάδων**

1. Η Επιτροπή Διενέργειας του Διαγωνισμού αρχικά ελέγχει την πληρότητα και νομιμότητα των δικαιολογητικών συμμετοχής και εξακριβώνει την τεχνική επάρκεια των ενδιαφερομένων.

2. Στη συνέχεια, εξετάζει και αξιολογεί τις προσφορές του άρθρου 9 της παρούσας όσων από τους ενδιαφερόμενους πληρούν τις προϋποθέσεις της παρ. 1, με κριτήριο την πλέον συμφέρουσα προσφορά, ειδικότερα δε με βάση τα κάτωθι κριτήρια:

α) το ποσοστό βιομάζας που θα αποληφθεί από τις εργασίες συντήρησης, καθαρισμού και βελτίωσης των δασών, σε σχέση με το προβλεπόμενο στη διαχειριστική μελέτη και τη μελέτη αντιπυρικής προστασίας [συντελεστής: σαράντα τοις εκατό (40%)],

β) το χρονικό διάστημα υλοποίησης των δασοκομικών εργασιών συντήρησης, καθαρισμού και βελτίωσης του δάσους, σε σχέση με το απώτατο σχετικό όριο που θέτει η εγκεκριμένη διαχειριστική - αντιπυρική μελέτη [συντελεστής: σαράντα τοις εκατό (40%)], και

γ) το ποσοστό της αξίας των τιμολογίων πώλησης της αποληπτόμενης βιομάζας, το οποίο αποδίδεται στον Ειδικό Φορέα Δασών του Πράσινου Ταμείου [συντελεστής: είκοσι τοις εκατό (20%)].

3. Η βαθμολόγηση των παραπάνω κριτηρίων θα γίνεται αναλογικά εντός του πλαισίου της ελάχιστης και μέγιστης αποδεκτής ποσότητας βιομάζας προς απόληψη που ορίζεται στην πρόσκληση, του συντομότερου και απώτατου χρόνου εκτέλεσης των εργασιών που ορίζεται στην πρόσκληση και του ελάχιστου αποδεκτού ποσοστού της αξίας των τιμολογίων προς απόδοση που ορίζεται στην πρόσκληση, σύμφωνα με το Παράρτημα Γ της παρούσας.

4. Μετά την εξέταση και αξιολόγηση των προτάσεων που υποβλήθηκαν σύμφωνα με την ως άνω πρόσκληση, η Επιτροπή συντάσσει πρακτικό, με το οποίο εισηγείται αιτιολογημένα στον Υπουργό Περιβάλλοντος και Ενέργειας την κατακύρωση της διαδικασίας σε έναν από τους συμμετέχοντες ή τη ματαίωση αυτής. Η Επιτροπή της παρ. 2 του άρθρου 10 της παρούσας υποβάλλει την εισήγησή της στον Υπουργό μέσω της Γενικής Διεύθυνσης Δασών και Δασικού Περιβάλλοντος.

3. Η ανάθεση της υλοποίησης της διαχείρισης και της εκμετάλλευσης δημοσίων δασών ή διαχειριστικών μονάδων γίνεται με απόφαση του Υπουργού Περιβάλλοντος και Ενέργειας με κριτήριο την πλέον συμφέρουσα προσφορά με βάση τα παραπάνω κριτήρια και υπογράφεται σχετικό συμφωνητικό με τον ανάδοχο.

4. Με απόφαση του Υπουργού Περιβάλλοντος και Ενέργειας ματαιώνεται η διαδικασία σε περίπτωση όπου δεν υποβλήθηκε προσφορά ή σε περίπτωση που οι υποβληθείσες προσφορές δεν είναι ικανοποιητικές.

**Άρθρο 14**

**Ενστάσεις κατά της απόφασης ανάθεσης**

Κατά της απόφασης ανάθεσης του Υπουργού Περιβάλλοντος και Ενέργειας δύναται να ασκηθεί ένσταση εντός δέκα (10) ημερών από την ανακοίνωση του αποτελέσματος από τους έχοντες έννομο συμφέρον υποψηφίους που συμμετείχαν στη διαδικασία ανάθεσης και αποκλείστηκαν σε οποιοδήποτε στάδιο της διαδικασίας. Ο Υπουργός αποφασίζει εντός δέκα (10) ημερών. Εάν παρέλθει άπρακτη η ανωτέρω προθεσμία, τεκμαίρεται η απόρριψη της ένστασης.

**Άρθρο 15**

**Εγγύηση εκτέλεσης της σύμβασης**

Ο ανάδοχος της σύμβασης παρέχει «εγγύηση καλής εκτέλεσης», σε ποσοστό δέκα τοις εκατό (10%), επί της εκτιμώμενης αξίας της σύμβασης, όπως αυτή ορίζεται στην πρόσκληση. Η εγγύηση καλής εκτέλεσης κατατίθεται μέχρι και την υπογραφή της σύμβασης και καταπίπτει υπέρ του Δημοσίου αν ο ανάδοχος παραβιάσει τους όρους αυτής. Η εγγύηση καλής εκτέλεσης καλύπτει συνολικά και χωρίς διακρίσεις την εφαρμογή όλων των όρων της σύμβασης και κάθε απαίτηση του Δημοσίου έναντι του αναδόχου. Η εγγύηση καλής εκτέλεσης επιστρέφεται στο σύνολό της μετά την ποσοτική και ποιοτική παραλαβή του συνόλου του αντικειμένου της σύμβασης. Με απόφαση της αρμόδιας υπηρεσίας, που εκδίδεται ύστερα από αίτηση του αναδόχου, αποδεσμεύεται μέρος των εγγυήσεων, ανερχόμενο σε ποσοστό ανάλογο με την αξία των εργασιών που έχουν περαιωθεί και εγκριθεί σε κάθε στάδιο εκτέλεσης της σύμβασης.

**Άρθρο 16**

**Κυρώσεις λόγω μη προσήκουσας εκτέλεσης της σύμβασης**

1. Αν ο ανάδοχος δεν εκπληρώνει τις συμβατικές του υποχρεώσεις ή δεν συμμορφώνεται με τις γραπτές εντολές της υπηρεσίας, που είναι σύμφωνες με τη σύμβαση ή τον νόμο, κηρύσσεται έκπτωτος από τη σύμβαση. Η διαδικασία έκπτωσης κινείται αν συντρέχει μια από τις παρακάτω περιπτώσεις: α) ο ανάδοχος καθυστερήσει υπαίτια, πέραν του ενός (1) μηνός, την έναρξη των εργασιών που προβλέπονται στην εγκεκριμένη διαχειριστική μελέτη, β) υπερβεί με υπαιτιότητά του, για χρόνο περισσότερο των τριών (3) μηνών, τον προβλεπόμενο στη σύμβαση χρόνο για την ολοκλήρωση των εργασιών κάθε σταδίου της εγκεκριμένης διαχειριστικής μελέτης, γ) υπερβεί με υπαιτιότητά του και κατ’ επανάληψη τις προθεσμίες σύμφωνα με το χρονοδιάγραμμα υλοποίησης εργασιών που περιλαμβάνεται στην Τεχνική Έκθεση που έχει υποβάλλει ή άλλες προθεσμίες που τίθενται από την κείμενη δασική νομοθεσία, δ) προβαίνει συστηματικά σε εργασίες που είναι κακότεχνες και δεν ανταποκρίνονται στους όρους της σύμβασης, στις οδηγίες της αρμόδιας Δασικής Υπηρεσίας και στο περιεχόμενο της εγκεκριμένης διαχειριστικής μελέτης και ε) παρεκκλίνει επανειλημμένα από τις ρυθμίσεις των όρων της σύμβασης και της εγκεκριμένης διαχειριστικής μελέτης ή παραλείπει συστηματικά την τήρηση των κανόνων ασφαλείας των εργαζομένων ή προστασίας του περιβάλλοντος.

2. Για να κινηθεί η διαδικασία έκπτωσης, η αρμόδια υπηρεσία απευθύνει τουλάχιστον δύο (2) έγγραφες προειδοποιήσεις προς τον ανάδοχο. Εάν συντρέχει λόγος έκπτωσης, κοινοποιείται στον ανάδοχο πρόσκληση της υπηρεσίας, στην οποία αναφέρονται αναλυτικά οι ενέργειες ή εργασίες στις οποίες πρέπει να προβεί ο ανάδοχος. Στην πρόσκληση τάσσεται προθεσμία που δεν μπορεί να είναι μικρότερη από δέκα (10) ημέρες ούτε και μεγαλύτερη από τριάντα (30) ημέρες.

3. Αν η ως άνω προθεσμία παρέλθει, χωρίς ο ανάδοχος να συμμορφωθεί με την πρόσκληση της παρ. 2, κηρύσσεται έκπτωτος με απόφαση του Υπουργού Περιβάλλοντος και Ενέργειας.

4. Αν κατά της απόφασης έκπτωσης δεν ασκηθεί εμπρόθεσμα, κατά τις διατάξεις του άρθρου 15, ένσταση ή αν απορριφθεί η ένσταση από τον Υπουργό Περιβάλλοντος και Ενέργειας, η έκπτωση καθίσταται οριστική.

5. Αν η έκπτωση καταστεί οριστική, ο ανάδοχος αποβάλλεται από το έργο και η σύμβαση εκκαθαρίζεται το συντομότερο δυνατό.

6. Κατά του οριστικά έκπτωτου αναδόχου επέρχονται αθροιστικά οι εξής συνέπειες, για την επέλευση των οποίων μεριμνά αμελλητί η αρμόδια υπηρεσία:

α) καταπίπτει υπέρ του Δημοσίου, ως ποινική ρήτρα, η εγγύηση καλής εκτέλεσης,

β) ο ανάδοχος και στην περίπτωση των Υ.Σ.Σχη. και τα μέλη αυτής αποκλείεται από τη συμμετοχή σε διαγωνιστικές διαδικασίες του παρόντος για χρονικό διάστημα τριών (3) ετών.

**Άρθρο 17**

**Ενστάσεις κατά της απόφασης έκπτωσης του αναδόχου**

Κατά της απόφασης του Υπουργού Περιβάλλοντος και Ενέργειας με την οποία ο ανάδοχος κηρύσσεται έκπτωτος της σύμβασης, μπορεί να ασκηθεί ένσταση εντός δέκα (10) ημερών, οπότε και αναστέλλονται οι συνέπειες της έκπτωσης μέχρι να ληφθεί απόφαση από τον Υπουργό Περιβάλλοντος και Ενέργειας, ο δε ανάδοχος υποχρεούται να συνεχίσει τις εργασίες που προσδιορίζονται στην πρόσκληση.

**Άρθρο 18**

**Έναρξη ισχύος**

Η παρούσα ισχύει από την δημοσίευσή της στην Εφημερίδα της Κυβερνήσεως.

Η παρούσα να δημοσιευθεί στην Εφημερίδα της Κυβερνήσεως.

Αθήνα, … Μαρτίου 2025

Ο Υπουργός Περιβάλλοντος και Ενέργειας

ΘΕΟΔΩΡΟΣ ΣΚΥΛΑΚΑΚΗΣ

**ΠΑΡΑΡΤΗΜΑ Α**

**ΚΡΙΤΗΡΙΑ ΑΞΙΟΛΟΓΗΣΗΣ ΔΙΑΧΕΙΡΙΣΤΙΚΩΝ ΜΟΝΑΔΩΝ**

Α. Συντελεστής Δυσκολίας Διαχείρισης (SD)

**Γενική Κατηγοριοποίηση:**

|  |  |  |
| --- | --- | --- |
| **Κατηγορία** | **Περιγραφή** | **Εύρος τιμών Ci** |
| Χαμηλή Δυσκολία | Χωρίς ιδιαίτερη δυσκολία, αφορά το κάθε εξεταζόμενο κριτήριο ξεχωριστά | 1.0–1.2 |
| Μέτρια Δυσκολία | Μέτρια δυσκολία, αφορά το κάθε εξεταζόμενο κριτήριο ξεχωριστά | 1.3–1.5 |
| Υψηλή Δυσκολία | Υψηλή Δυσκολία, αφορά το κάθε εξεταζόμενο κριτήριο ξεχωριστά | 1.6–1.8 |
| Πολύ Υψηλή Δυσκολία | Πολύ Υψηλή Δυσκολία, αφορά το κάθε εξεταζόμενο κριτήριο ξεχωριστά | 1.9–2.0 |

**Η γενική κατηγοριοποίηση πραγματοποιείται από τη ΓΔΔΔΠ**

**Ανάλυση κριτηρίων (πραγματοποιείται από τις αρμόδιες περιφερειακές Δασικές Υπηρεσίες, οι οποίες δίνουν μια τιμή μεταξύ του εύρους τιμών κάθε κριτηρίου, πχ: 1,0 ή 1,1 ή 1,2):**

1. **Τοπογραφία - Ανάγλυφο:**

|  |  |
| --- | --- |
| **Χαρακτηριστικά Τοπογραφίας - Αναγλύφου** | **Εύρος Τιμών: (C τοπογραφία​)** |
| Πεδινό, υψόμετρο 0-200μ, κλίσεις <10%, υψόμετρο | 1.0–1.2 |
| Λοφώδες, υψόμετρο 201-600μ, μέτριες κλίσεις 10%–35% | 1.3–1.5 |
| Ημιορεινό - Ορεινό, υψόμετρο 601-1500μ, μεγάλες κλίσεις 35%- 60% | 1.6–1.8 |
| Πολύ ορεινό – Αλπικό, υψόμετρο>1500 μ, κλίσεις >60% | 1.9–2.0 |

1. **Πρόσβαση**:

|  |  |
| --- | --- |
| **Χαρακτηριστικά Πρόσβασης** | **Εύρος Τιμών: (C πρόσβαση​)** |
| Εύκολη πρόσβαση (ασφαλτοστρωμένοι δρόμοι, κοντινή απόσταση) | 1.0–1.2 |
| Μέτρια πρόσβαση (χωματόδρομοι, μέτρια απόσταση) | 1.3–1.5 |
| Δύσκολη πρόσβαση (έλλειψη δρόμων, μεγάλη απόσταση) | 1.6–1.8 |
| Πολύ δύσκολη πρόσβαση – Αδιαχείριστα δασικά οικοσυστήματα | 1.9–2.0 |

1. **Περιβαλλοντικοί Περιορισμοί**:

|  |  |
| --- | --- |
| **Χαρακτηριστικά Περιβαλλοντικών Περιορισμών** | **Εύρος Τιμών: (C περιορισμοί)** |
| Χωρίς περιορισμούς | 1.0–1.2 |
| Μέτριοι περιορισμοί | 1.3–1.5 |
| Υψηλοί περιορισμοί | 1.6–1.8 |
| Πολύ υψηλοί περιορισμοί, ειδικές συνθήκες διαχείρισης | 1.9–2.0 |

Προστατευόμενες περιοχές / Νομικό καθεστώς προστασίας (Περιοχές δικτύου Natura 2000, ΚΑΖ, σποροπαραγωγικές συστάδες, προστατευτικά δάση κλπ.)

1. **Κλιματικές Συνθήκες**:

|  |  |
| --- | --- |
| **Χαρακτηριστικά Κλιματικών Συνθηκών** | **Εύρος Τιμών: (C κλιματικές συνθήκες​)** |
| Ήπιες συνθήκες, χωρίς περιορισμούς | 1.0–1.2 |
| Σπάνια ακραία φαινόμενα, μέτρια ένταση | 1.3–1.5 |
| Συχνά ακραία φαινόμενα, υψηλή ένταση | 1.6–1.8 |
| Πολύ συχνά ακραία φαινόμενα, πολύ υψηλή ένταση | 1.9–2.0 |

1. **Δασική Σύνθεση**:

|  |  |
| --- | --- |
| **Χαρακτηριστικά Δασικού Οικοσυστήματος** | **Εύρος Τιμών: (C δασική σύνθεση)** |
| Αραιό δάσος / αμιγές δάσος | 1.0–1.2 |
| Μέτρια πυκνότητα, μικτή σύνθεση | 1.3–1.5 |
| Πυκνό δάσος, μικτή σύνθεση | 1.6–1.8 |
| Πυκνό / σύμπυκνο δάσος με υψηλή πυκνότητα υπορόφου και υψηλή ποσότητα κατακείμενων δέντρων | 1.9–2.0 |

1. **Έκταση:**

|  |  |
| --- | --- |
| **Χαρακτηριστικά Έκτασης** | **Εύρος Τιμών:(Cέκταση)** |
| 0–50 Ha (Μικρή) | 1.0–1.2 |
| 51–100 Ha (Μεσαία) | 1.3–1.5 |
| 101–150 Ha (Μεγάλη) | 1.6–1.8 |
| >150 Ha (Πολύ μεγάλη) | 1.9–2.0 |

**Κριτήρια και ανάλυσή τους για τον συνδυασμό δασών (συμπληρώνονται από την αρμόδια περιφερειακή Δασική Υπηρεσία):**

**Παραγωγική Ικανότητα (P)**

|  |  |  |
| --- | --- | --- |
| **Ποσοστό Παραγωγικότητας** V ετήσια απόληψη / ξυλαπόθεμα | **Κατηγορία** | **Τιμή (P)** |
| 0%–20% | Πολύ χαμηλή | 1.0 |
| 21%–40% | Χαμηλή | 2.0 |
| 41%–60% | Μέτρια | 3.0 |
| 61%–80% | Υψηλή | 4.0 |
| 81%–100% | Πολύ υψηλή | 5.0 |

**Έτη Λήξης Διαχειριστικών Μελετών (L)**

|  |  |  |
| --- | --- | --- |
| **Υπολειπόμενα Έτη (L)** | **Κατηγορία** | **Τιμή (L)** |
| > 7 έτη | Πολύ μακροπρόθεσμη | 5.0 |
| 5–7 έτη | Μακροπρόθεσμη | 4.0 |
| 3–5 έτη | Μεσοπρόθεσμη | 3.0 |
| 2–3 έτη | Βραχυπρόθεσμη | 2.0 |
| 1–2 έτη | Πολύ βραχυπρόθεσμη | 1.0 |

**Πιθανότητα Πυρκαγιάς (F)**

|  |  |  |
| --- | --- | --- |
| **Πιθανότητα εκδήλωσης πυρκαγιάς** | **Κατηγορία** | **Τιμή (F)** |
| 0% - 20% | Πολύ χαμηλή | 1.0 |
| 21% - 40% | Χαμηλή | 2.0 |
| 41% - 60% | Μέτρια | 3.0 |
| 61% - 80% | Υψηλή | 4.0 |
| 81% - 100% | Πολύ υψηλή | 5.0 |

Η πιθανότητα εκδήλωσης πυρκαγιάς αντλείτε από το χάρτη πιθανότητας εκδήλωσης πυρκαγιάς και το χάρτη εκτίμησης της απειλής των εγκεκριμένων αντιπυρικών μελετών, που συντάχθηκαν σύμφωνα με τις τεχνικές προδιαγραφές κατάρτισης μελετών Σχεδίων Αντιπυρικής Προστασίας με Α.Π.: ΥΠΕΝ/∆Π∆/61247/2789\_26/6/2020 και την τροποποίηση τους με Α.Π.: ΥΠΕΝ/ΔΠΔ/29599/1738\_20/3/2023. Σε περίπτωση απουσίας σύμφωνα με το π.δ. 585/1985.

**ΠΑΡΑΡΤΗΜΑ Β**

**Μεθοδολογία συνδυασμού δασών**

Η σύνδεση δασών ή διαχειριστικών μονάδων γίνεται από την ΓΔΔΔΠ βάσει ενός **συνδυαστικού δείκτη σύνδεσης (IAB​)** που λαμβάνει υπόψη τα εξής κριτήρια:

1. **Παραγωγική ικανότητα (PA​,PB​)**: Η ετήσια παραγωγική δυνατότητα των δασών.
2. **Βαθμός δυσκολίας απόληψης (DA, DB)**: Η δυσκολία διαχείρισης του κάθε δάσους.
3. **Απόσταση (DAB​)**: Η γεωγραφική απόσταση μεταξύ των δασών.
4. **Πιθανότητα εκδήλωσης πυρκαγιάς (FA, FB​)**: Ο κίνδυνος πυρκαγιάς για κάθε δάσος.
5. **Έτος λήξης διαχειριστικής μελέτης (LA, LB​)**: Ο χρόνος που απομένει για τη λήξη των μελετών.

Τύπος Υπολογισμού Δείκτη Σύνδεσης

Όπου:

* **IAB** ​: Δείκτης σύνδεσης.
* **PA​,PB** ​: Παραγωγική ικανότητα των δασών.
* **DAB** ​: Απόσταση μεταξύ των δασών.
* **LA, LB** ​: Έτη μέχρι τη λήξη των διαχειριστικών μελετών.
* **FA, FB** ​: Πιθανότητα εκδήλωσης πυρκαγιάς.
* **DA, DB** ​: Βαθμός δυσκολίας απόληψης.
* **α,β,γ,δ,ϵ**: Συντελεστής βαρύτητας για κάθε παράμετρο.
* **ζavg**: Μέσος όρος συντελεστή ενίσχυσης σύνδεσης παραγωγικών με μη παραγωγικά δάση

**Συντελεστές Βαρύτητας:**

|  |  |
| --- | --- |
| **Παράμετρος** | **Βάρος (α,β,γ,δ,ϵ)** |
| Παραγωγική ικανότητα (P) | α=0.3 |
| Απόσταση (DAB​) | β=0.2 |
| Έτη λήξης μελέτης (L) | γ=0.2 |
| Πιθανότητα πυρκαγιάς (F) | δ=0.1 |
| Διαφορά δυσκολίας (DA – DB) | ε = 0.2 |

**Συντελεστής ενίσχυσης Σύνδεσης Παραγωγικών με Μη Παραγωγικά Δάση:**

|  |  |
| --- | --- |
| **Βαθμονόμηση** | **Συντελεστής ζ** |
| Χαμηλής προτεραιότητας | 0.1 |
| Μέτριας προτεραιότητας | 0.2 |
| Υψηλής προτεραιότητας | 0.3 |

**Όπου:**

**ζΑ :** Συντελεστής ενίσχυσης Σύνδεσης Δάσους Α

**ζΒ :** Συντελεστής ενίσχυσης Σύνδεσης Δάσους Β

**Συνεπώς εάν:**

* **Πολύ Καλή σύνδεση**: **IAB** ≥ 1.0
* **Καλή σύνδεση**: 0.5 ≤ **IAB** < 1.0
* **Μέτρια σύνδεση**: 0.0 ≤ **IAB** < 0.5
* **Κακή σύνδεση**: **IAB** < 0.0

**ΠΑΡΑΡΤΗΜΑ Γ**

**Μεθοδολογία Αξιολόγησης Προσφορών**

Στο παρόν Παράρτημα περιγράφεται η **μεθοδολογία αξιολόγησης προσφορών** βάσει των τριών κριτηρίων:

* **Κριτήριο α:** Ποσοστό βιομάζας προς απόληψη (**40% της συνολικής βαθμολογίας**).
* **Κριτήριο β:** Χρόνος εκτέλεσης των εργασιών (**40% της συνολικής βαθμολογίας**).
* **Κριτήριο γ:** Ποσοστό τιμολογίων προς τον Ειδικό Φορέα Δασών (**20% της συνολικής βαθμολογίας**).

Η συνολική βαθμολογία προκύπτει από τον ακόλουθο τύπο:

Stotal=0.4×A+0.4×B+0.2×Γ

όπου:

* Α είναι η βαθμολογία του κριτηρίου α
* Β είναι η βαθμολογία του κριτηρίου β
* Γ είναι η βαθμολογία του κριτηρίου γ

**1. Κριτήριο Α: Ποσοστό Βιομάζας προς Απόληψη (40%)**

Το ποσοστό βιομάζας που προτείνει να αποληφθεί ο ενδιαφερόμενος βαθμολογείται **αναλογικά** με βάση το επιτρεπτό εύρος **40% έως 70% της συνολικής βιομάζας που αναφέρεται στην πρόσκληση**.

**Τύπος Υπολογισμού της Βαθμολογίας**

όπου:

* **P** είναι το ποσοστό απόληψης βιομάζας που προτείνει ο ενδιαφερόμενος.
* **Για P=40%, η βαθμολογία είναι 0 (ελάχιστο).**
* **Για P=70%, η βαθμολογία είναι 100 (άριστο).**
* **Αν P < 40%, Αποκλείεται.**

**Παράδειγμα Βαθμολόγησης:**

| **Ποσοστό Βιομάζας (P)** | **Βαθμολογία (Sa​)** |
| --- | --- |
| **< 40% (min)** | **Αποκλεισμός** |
| **40%** | **0** |
| **50%** | **33,3** |
| **60%** | **66,6** |
| **70% (max)** | **100** |

**2. Κριτήριο Β: Χρόνος Εκτέλεσης των Εργασιών (40%)**

Ο χρόνος εκτέλεσης των εργασιών βαθμολογείται **αντιστρόφως αναλογικά** (δηλαδή, **μικρότερος χρόνος μας οδηγεί σε υψηλότερη βαθμολογία**).

**Τύπος Υπολογισμού της Βαθμολογίας**

όπου:

* **T** είναι ο αριθμός ετών που προτείνει ο ενδιαφερόμενος.
* **Για T=3, η βαθμολογία είναι 100 (άριστο).**
* **Για T > 7, Αποκλείεται.**

**Σε περίπτωση που επιθυμούμε να το υπολογίσουμε σε μήνες ο τύπος διαμορφώνεται αναλόγως, δηλαδή τα 7 έτη είναι 84 μήνες και τα 3 έτη 36 μήνες.**

**Συνεπώς:**

**Παράδειγμα Βαθμολόγησης με έτη:**

| **Χρόνος Υλοποίησης (T)** | **Βαθμολογία (Β​)** |
| --- | --- |
| **3 έτη (min)** | **100** |
| **4 έτη** | **75** |
| **5 έτη** | **50** |
| **6 έτη** | **25** |
| **7 έτη (max)** | **0** |
| **> 7 έτη** | **Αποκλεισμός** |

Εάν η ανάθεση γίνει για χρονικό διάστημα μικρότερο από 10 έτη, τα παραπάνω χρονικά όρια προσαρμόζονται αναλόγως.

**3. Κριτήριο Γ: Ποσοστό Τιμολογίων στον Ειδικό Φορέα Δασών (20%)**

Το ποσοστό που προτείνει ο ενδιαφερόμενος προς τον Ειδικό Φορέα Δασών του Πράσινου Ταμείου **δεν μπορεί να είναι μικρότερο από το ελάχιστο επιτρεπτό όριο**. Όσο μεγαλύτερο το ποσοστό, τόσο υψηλότερη η βαθμολογία.

**Το Γ ισούται με το ποσοστό της αξίας των τιμολογίων προς απόδοση που προτείνει ο ενδιαφερόμενος.**

**Η μέγιστη βαθμολογία είναι 100 βαθμοί σε περίπτωση που η προσφορά ανέλθει σε ποσοστό 100% της αξίας των τιμολογίων.**

**Παράδειγμα Βαθμολόγησης κριτηρίου Γ:**

Έστω ότι ο ενδιαφερόμενος προσφέρει 15% επί της αξίας των τιμολογίων, με ελάχιστο ποσοστό 5%, τότε Γ=15.

**4. Παράδειγμα Υπολογισμού Συνολικής Βαθμολογίας**

Έστω ότι ένας ενδιαφερερόμενος δηλώνει:

* **P = 55%**(ποσοστό βιομάζας).
* **T = 5 έτη** (χρόνος εκτέλεσης).
* **Προσφορά % επί τιμολογίων = 10%**.

**Βήμα 1: Υπολογισμός A**

A=100 × 55−40/70−40 = 100 × 15/30 = 50

**Βήμα 2: Υπολογισμός B**

B=100 × 7−5/7−3 = 100 × 2/4 = 50

**Βήμα 3: Υπολογισμός Γ**

Γ = 10

**Βήμα 4: Υπολογισμός Stotal**

Stotal=0.4 × 50 + 0.4 × 50 + 0.2 × 10 ⇒ Stotal=20+20+2= 42

**Η συνολική βαθμολογία του ενδιαφερόμενου είναι 42.**